Ehdotus: neuvoston asetus tiettyjen kolmansista maista peräisin olevien tekstiilituotteiden tuontiin sovellettavasta yhteisestä menettelystä annetun asetuksen (ETY) n:o 3030/93 muuttamisesta /* KOM/2000/0476 lopull. - ACC 2000/0209 */





Ehdotus: NEUVOSTON ASETUS tiettyjen kolmansista maista peräisin olevien tekstiilituotteiden tuontiin sovellettavasta yhteisestä menettelystä annetun asetuksen (ETY) n:o 3030/93 muuttamisesta (komission esittämä) PERUSTELUT Tiettyjen kolmansista maista peräisin olevien tekstiilituotteiden tuontiin sovellettavasta yhteisestä menettelystä annettu neuvoston asetus (ETY) N:o 3030/93 muodostaa sääntelykehyksen tekstiilituotteiden tuonnille yhteisöön. Asetuksen (ETY) N:o 3030/93 säännösten soveltamisesta jatkuvasti saatava kokemus osoittaa, että kyseisessä asetuksessa tarkoitettujen tekstiilituotteiden tuontijärjestelmää olisi aiheellista nykyaikaistaa ja parantaa. Muutokset koskevat seuraavia asioita: (a) Jäsenvaltioiden oikeus- tai hallintoviranomaiset ottavat useista syistä, erityisesti konkurssien yhteydessä, haltuunsa tekstiilituotteita, joille ei ole voimassa olevaa tuontilupaa (yleensä koska sen voimassaolo on päättynyt). Komissio ehdottaa, että toimivaltaiset viranomaiset voisivat näissä tapauksissa pyytää lupaa luovuttaa tuotteet vapaaseen liikkeeseen yhteisössä, jos jäsenvaltiot hyväksyvät tämän tekstiilikomiteassa. (b) Nykyisessä tuontijärjestelmässä jäsenvaltioiden viranomaiset ovat velvollisia ilmoittamaan komissiolle tuontilupien käyttämättömistä määristä, jotta nämä määrät voidaan siirtää takaisin kyseiseen viejämaan kiintiöön. Tuojat eivät kuitenkaan toistaiseksi ole velvollisia ilmoittamaan jäsenvaltion viranomaisille, ovatko ne käyttäneet tuontiluvat täysimääräisesti. Komissio ehdottaa tällaisen velvoitteen asettamista. (c) Asetuksen komiteamenettelyä koskevat kohdat on saatettava menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY mukaisiksi säätämällä, että täytäntöönpanotoimenpiteistä on päätettävä kyseisen päätöksen 5 artiklassa säädettyä sääntelymenettelyä noudattaen. (d) Nykyinen tuontijärjestelmä perustuu paperilla esitettäviin vientiasiakirjoihin. Sähköinen luvananto paperittomana viestintänä on kuitenkin mahdollista viejämaissa ja jo käytäntönä niiden kaupankäynnissä muiden merkittävien tuojien kanssa. Komissio ehdottaa asetusta muutettavan siten, että sähköinen luvananto sallitaan. (e) Nykyisessä tuontijärjestelmässä ei ole otettu erityisesti huomioon sitä mahdollisuutta, että tavarat saattavat olla tullivarastossa. On mahdotonta yhdistää pitkäaikaisen tullivarastoinnin periaatteita ja riippuvuutta yksittäisistä kiintiövuosista tekstiilien tuontijärjestelmässä. Tullivarastojen käytön helpottamiseksi nykyisessä tuontijärjestelmässä komissio ehdottaa, että jäsenvaltiot voisivat jatkaa tuontilupien voimassaoloa pitempään silloin kun tavarat ovat tullivarastossa. (f) Valvonnan kohteena olevien tuotteiden kaksinkertaisen tarkkailun järjestelmässä ei tällä hetkellä ole samoja mahdollisuuksia tuontilupien voimassaoloajan jatkamiselle kuin kaksinkertaisen tarkkailun järjestelmässä, joka koskee määrällisiä rajoituksia. Komissio ehdottaa tämän epäjohdonmukaisuuden poistamista. (g) Nykyisessä tuontijärjestelmässä on mahdollista käyttää yhtä yhteistä tuontilupaa useita lähetyksiä varten. Jokaiselta lähetykseltä vaaditaan kuitenkin erillinen alkuperätodistus. Komissio ehdottaa, että asetusta muutetaan siten, että yksi alkuperätodistus voi kattaa useampia kuin yhden tavaralähetyksen silloin kun niillä on yhteinen tuontilupa. (h) Olisi selvennettävä, että liitteen VIII 9 sarakkeessa säädettyjen lisämäärien myöntämiseen sovelletaan asetuksen 17 artiklan 1, 2 ja 3 kohdassa mainittua menettelyä. (i) Eräät tekniset mukautukset ovat välttämättömiä edellä mainittujen muutosten johdosta. 2000/0209 (ACC) Ehdotus: NEUVOSTON ASETUS tiettyjen kolmansista maista peräisin olevien tekstiilituotteiden tuontiin sovellettavasta yhteisestä menettelystä annetun asetuksen (ETY) n:o 3030/93 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 133 artiklan, ottaa huomioon komission ehdotuksen, sekä katsoo seuraavaa: (1) Jäsenvaltioiden oikeus- ja hallintoviranomaiset ottavat toisinaan haltuunsa tuontitekstiilituotteita, joilla ei ole voimassa olevaa tuontilupaa, erityisesti konkurssien tai vastaavien menettelyjen yhteydessä; tällaisissa tapauksissa toimivaltaisten viranomaisten olisi tietyissä olosuhteissa voitava pyytää lupaa luovuttaa tuotteet vapaaseen liikkeeseen yhteisössä. (2) Jotta helpotettaisiin tiedonsaantia niistä määristä, joille on myönnetty tuontilupa mutta joita ei ole käytetty, tuojat olisi velvoitettava ilmoittamaan toimivaltaisille viranomaisille viiden työpäivän kuluessa tuontiluvan käyttämisestä tai sen voimassaolon päättymisestä, jääkö määriä käyttämättä. (3) Koska asetuksen (ETY) N:o 3030/93 täytäntöönpanemiseksi tarvittavat toimenpiteet ovat menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn päätöksen 1999/468/EY 2 artiklassa [1] tarkoitettuja laajakantoisia toimenpiteitä, ne olisi toteutettava kyseisen päätöksen 5 artiklassa säädettyä sääntelymenettelyä noudattaen. [1] EYVL L 184, 17.7.1999, s. 23. (4) Asetuksessa (ETY) N:o 3030/93 säädetään kaksinkertaisesta tarkkailusta, joka perustuu vientilisenssin ja tuontiluvan antamiseen paperilla. Tekniikan kehityksen vuoksi on aiheellista säätää mahdollisuudesta toimittaa tarvittavat tiedot sähköisessä muodossa. (5) On aiheellista yhteensovittaa tullivarastoja ja lupien voimassaoloaikaa koskevat säännökset siten, että jäsenvaltiot voivat jatkaa tuontilupien voimassaoloaikaa silloin kun kyseiset tuotteet ovat tullivarastossa. (6) Kaksinkertaisen tarkkailun järjestelmää koskeviin säännöksiin valvonnan kohteena olevien tuotteiden osalta olisi sisällytettävä samat mahdollisuudet jatkaa tuontilupien voimassaoloaikaa kuin säännöksissä kaksinkertaisen tarkastuksen järjestelmästä määrällisten rajoitusten hallintoa varten. (7) Jos tuotteet tuodaan yhdellä tuontiluvalla, luokitellaan samaan luokkaan, ne sisältyvät kaupankäyntiin saman viejän ja saman tuojan välillä ja niiden maahantulomuodollisuudet suoritetaan samassa yhteisön tullitoimipaikassa, yhden yhteisen alkuperätodistuksen esittäminen useamman tavaralähetyksen osalta olisi sallittava. (8) Olisi selvennettävä, että liitteen VIII 9 sarakkeessa säädettyihin lisämääriin sovelletaan asetuksen 17 artiklassa säädettyä sääntelykomiteamenettelyä, ON ANTANUT TÄMÄN ASETUKSEN: 1 artikla Muutetaan asetus (ETY) N:o 3030/93 seuraavasti: 1. Lisätään 8 kohta seuraavasti: ''8. Jos jäsenvaltioiden oikeus- tai hallintoviranomaiset ovat ottaneet haltuunsa voimassa olevaa tuontilupaa vailla olevia tuontitekstiilituotteita erityisesti konkurssin tai muun senkaltaisen menettelyn yhteydessä, tällaiset tavarat voidaan tietyissä olosuhteissa luovuttaa vapaaseen liikkeeseen 17 artiklassa säädetyn menettelyn mukaisesti.'' 2. Korvataan 12 artiklan 5 kohta seuraavasti: "5. Toimivaltaisten viranomaisten on ilmoitettava viipymättä komissiolle, kun niille on ilmoitettu, ettei tiettyä määrää ole käytetty tuontiluvan voimassaoloaikana. Nämä käyttämättömät määrät siirretään ilman eri toimenpiteitä yhteisön koko määrällisen rajoituksen jäljellä oleviin määriin kunkin tuoteluokan ja kunkin yhteisön ulkopuolisen maan osalta. Tuojien on ilmoitettava käyttämättömistä määristä toimivaltaisille viranomaisille viiden työpäivän kuluessa tuontiluvan käyttämisestä tai sen voimassaolon päättymisestä." 3. 16 artiklan 1 kohdassa oleva ilmaus "17 artiklan 5 kohta" korvataan ilmauksella "17 a artikla" 4. Korvataan 17 artikla 17 ja 17a artiklalla: "17 artikla Tekstiilikomitea 1. Komissiota avustaa komitea ("tekstiilikomitea"), joka muodostuu jäsenvaltioiden edustajista ja jonka puheenjohtajana toimii komission edustaja. 2. Tähän artiklaan viitattaessa sovelletaan päätöksen 1999/468/EY 7 artiklan mukaisesti kyseisen asetuksen 5 artiklassa säädettyä sääntelymenettelyä. 3. Päätöksen 1999/468/EY 5 artiklan 6 kohdassa säädetyksi määräajaksi vahvistetaan yksi kuukausi." 17a artikla Puheenjohtaja voi omasta aloitteestaan tai jäsenvaltion edustajien pyynnöstä neuvotella komitean kanssa mistä tahansa tämän asetuksen soveltamiseen liittyvästä kysymyksestä. 5. Liitteet III ja VIII muutetaan tämä asetuksen liitteiden mukaisesti. 2 artikla Tämä asetus sen julkaisemista Euroopan yhteisöjen virallisessa lehdessä seuraavan toisen kuukauden ensimmäisenä päivänä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja LIITE 1. Liite III muutetaan seuraavasti: a) Muutetaan 11 artikla lisäämällä uusi 3 kohta seuraavasti: "3. Jos toimittajamaalla on yhteisön kanssa sähköistä luvanantoa koskeva hallinnollinen järjestely, tiedot voidaan toimittaa sähköisesti, mikä korvaa paperilla annettavan vientilisenssin." b) Muutetaan 12 artikla lisäämällä uusi 4 kohta seuraavasti: "4. Jos toimittajamaalla on yhteisön kanssa sähköistä luvanantoa koskeva hallinnollinen järjestely, tiedot voidaan toimittaa sähköisesti, mikä korvaa 1 ja 2 kohdassa mainitut mallit." c) Korvataan 13 artikla seuraavasti: "13 artikla "Vienti luetaan sitä vuotta varten vahvistettuihin määrällisiin rajoituksiin, jonka aikana vientilisenssissä tarkoitetut tuotteet on lähetetty asetuksen 2 artiklan 3 kohdan mukaisesti. Tavarat voidaan lukea lähettämistä seuraavalle vuodelle vahvistettuihin määrällisiin rajoituksiin sovellettaessa tämän asetuksen 2 artiklan 3 kohdan b alakohdan säännöksiä." d) Korvataan 14 artiklan 2 kohta seuraavasti: "2. a) Tuontiluvat ovat voimassa kuuden kuukauden ajan antamispäivästä. Jäsenvaltion toimivaltaiset viranomaiset voivat tuojan asianmukaisesti perustellusta pyynnöstä jatkaa luvan voimassaoloaikaa kolmella kuukaudella. Voimassaolon jatkamisesta on ilmoitettava komissiolle. Tuoja voi poikkeustapauksissa pyytää voimassaolon jatkamista toisen kerran. Poikkeuksellinen voimassaolon jatkaminen voidaan sallia ainoastaan tämän asetuksen 17 artiklassa säädettyä menettelyä noudattaen tehdyn päätöksen nojalla. (b) Jos tavarat on tuotu tullivarastointimenettelyssä, jäsenvaltion toimivaltaiset viranomaiset voivat tuojan asianmukaisesti perustellusta pyynnöstä jatkaa kuuden kuukauden voimassaoloaikaa kahdella uudella kolmen kuukauden jaksolla." e) Korvataan 21 artiklan 2 kohta seuraavasti: "2. a) Tuontiluvat ovat voimassa kuuden kuukauden ajan antamispäivästä. Jäsenvaltion toimivaltaiset viranomaiset voivat tuojan asianmukaisesti perustellusta pyynnöstä jatkaa luvan voimassaoloaikaa kolmella kuukaudella. Voimassaolon jatkamisesta on ilmoitettava komissiolle. Tuoja voi poikkeustapauksissa pyytää voimassaolon jatkamista toisen kerran. Poikkeuksellinen voimassaolon jatkaminen voidaan sallia ainoastaan asetuksen 17 artiklassa säädettyä menettelyä noudattaen tehdyn päätöksen nojalla. b) Jos tavarat on tuotu tullivarastointimenettelyssä, jäsenvaltion toimivaltaiset viranomaiset voivat tuojan asianmukaisesti perustellusta pyynnöstä jatkaa kuuden kuukauden voimassaoloaikaa kahdella uudella kolmen kuukauden jaksolla." f) Muutetaan 28 artikla lisäämällä uusi 7 kohta: "7. Tuojan pyynnöstä, ottaen huomioon tuojajäsenvaltion tulliviranomaisten asettamat edellytykset ja silloin kun tavarat a) sisältyvät samaan vientilisenssiin, b) luokitellaan samaan luokkaan ja c) tulevat kaikki samalta viejältä, ne toimitetaan samalle tuojalle ja niiden maahantuontimuodollisuudet suoritetaan yhdessä yhteisön tullitoimipaikassa, tulliviranomaisille voidaan toimittaa yksi yhteinen alkuperätodistus ensimmäisen lähetyksen tuonnin yhteydessä. Tätä menettelyä sovelletaan tuontiluvan voimassaolon ajan mukaan luettuina sen voimassaolon jatkamiset." 2. Liitteen VIII kohdassa "Lisäedellytykset" (9 sarake) jokainen maininta "Muut määrät voivat olla sallittuja 16 artiklan mukaisten neuvottelujen jälkeen" korvataan maininnalla "Komissio voi sallia muut määrät 17 artiklassa säädetyn menettelyn mukaisesti".